۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔سرگوست/ بشیر شوھاز
۔۔۔۔۔۔۔۔۔سیمی بَھر
روکپتی بلوچستان ءِ دَمگ پیشّن ءَ ما 25 روچ ءَ ودار کُرتگ اَت۔ ما ایجنٹے ءِ شوھاز ءَ تَگ ءُ تاچ ءَ اِت اِنت کہ مارا ایران ءِ راہ ءَ ترکی ءَ سَر بہ کنت۔ بلے بلوچ ایجنٹاں پہ ھمے نیمون ءَ مارا پہ ترکی ءِ سَر کنگ ءَ دز نہ گِپتگ اَت کہ راہ باز ھَراب اَنت ءُ ما بلوچاں اے راہ ءَ نہ بَریں ءُ اگاں شُما ودار بہ کن اِت تہ سئے ءُ چار ماہ ءِ تھا بوت کنت توجیلے دَر بئیت۔
بیست ءُ پنچمی روچ ءَ مند ءِ سنگتے ءَ مارا فون کُرتگ اَت۔ آئی ءَ روکپتی بلوچستان ءِ تیابی دَمگ چاھبار ءَ ھوٹلے ءَ داشتگ اَت۔ آئی ءَ گوں ما واھگ درشانتگ اَت کہ آ ھوں ترکی ءُ پدا یورپی ملکانی روگ ءِ واھگ ءَ داریت۔ گوں آئی ءَ گپ ءُ تران ءَ رَند ما ھمے شَور ٹھینتگ اَت کہ ما زوت تھران ءَ بہ رویں ءُ پدا ھمودا ایجنٹے (Human Trafficker) گپ بہ جنیں۔
ما شَور ٹھینت ءُ بالی جھاز ءِ ٹکٹ ءِ ھاترا مارا سنگتے ءَ کمک کُرت۔ ما 26 فروری ءَ بلوچستان ءِ تیابی دپی دمگ کنرک ءَ بالی جھاز ءَ سوار بوتیں۔ جھاز بُرز ءَ بال کنان بوت۔ تھار اَت۔ پُشت ءَ لھتے مرمرانکیں لائٹ اِت اَنت۔ نیم ساھت ءِ گوزگ ءَ پَد، چاھبار شہر ءِ مرمرانکیں لائٹانی رُژن تھاری ءِ جُلگھیں دلبند ءَ اندیم بوت۔ تھنا ماں آزمان ءِ شاھگانیں دلبند ءَ استال تْرپگ ءَ اِت اَنت۔ من ھیالانی دگنیا ءَ اوژناگ بوتاں۔ “وتی ھند ءُ دمگ گیر آیگ ءَ اِت اَنت، ماھکانیں شپانی لئیب ءُ گوازی۔۔۔۔۔۔ماہ کہ اندیم بوتگ۔ استالانی کساس وَدّ اِتگ: اے یک بے پَسّہیں جُستے بوتگ پہ ما! ما نہ کہ آ وھد ءَ آئن اسٹائن ءُ اسٹیفن ہاکنگ ءِ کائناتی تھیوری ءَ پوہ بوتگیں۔۔۔۔۔۔ ما تھنا استالانی گوں بنی آدم ءَ یک روحانی سیادی ئے مار اِتگ۔ پچیں آزمان ءِ دلبند ءَ ما کلکشان ءِ بابت ءَ نوکیں سائنسی تھیوری ءِ بابت ءَ پوہ نہ بوتگیں۔ ما بَس ھمے تھیوری ءِ سرا سِتک داشتگ کہ اے یک جنّتی کِشکے۔۔۔۔۔ مڈل ایسٹ ءِ پیگمبر ابراہام (ابراھیم ، القرآن) ھما وھد ءَ پاکیں ھُدا ءِ ھُکم ءِ سرا وتی زھگ ءَ قربانی ءِ ھاترا ماں حجاز ءِ میدان ءَ بارت تہ اللہ ءِ پرشتگ پر آئی ءَ یک جنّتی گُرانڈے کار اَنت۔ کلکشان ھمے کِشک اِنت کہ ایشی ءِ سرے زمین ءَ اِنت ءُ سرے آزمان ءَ اِنت۔ ۔۔۔ سِستگیں استالانی بابت ءَ ھوں ما نوکیں سائنسی تھیوری ءَ نابلد بوتگ اِنت۔ ما ایشی ءَ شیتانیں جنّانی سر ءَ ھُدا ءِ پاکیں پرشتگانی ارش سرپد بیتگ اِنت۔۔۔۔ اے تھیوری بلوچے ءَ گیش نیکراھی ئے بوتگ۔۔۔ “
“بئید ء اے ردیں سِتکاں۔۔۔ ما ہر ھیال ءُ ہر پگر ءِ تھا یک مھرے، یک وشّی ئے، یک شادھی ئے مار اِتگ۔۔۔۔ چُشیں ھیال ءُ پگر گوں زمین ءِ پگر ءَ بندوک بوتگ اَنت ۔۔۔ کہ ھمے زمین ءَ مارا رودینتگ۔۔۔۔ مارا والینتگ۔۔۔۔ مارا پرورینتگ۔۔۔۔۔ پمیشا ہر وھد ءَ چُشیں ھیال ءُ پگر مئے راجی ھستمان ءُ زانشت ءِ نشانبَر بوتگ اَنت”
“مزن بوئگ ءِ ھمراھی ءَ نیکراہ، چاگردی رواج گپتگیں داستانانی بابت ءَ مئے لیکہ ءُ ھیال بدل بوآن بوتگ اَنت۔ ما ہرچیز نوکیں سائنسی لوٹ ءُ گزرانی رد ءَ چار اِتگ ءُ معنا داتگ اَنت۔۔۔۔ مُلائی دروگ ءُ چاگردی وتگڑیں ربیّتانی بابت ءَ مئے وژن ءُ لیکہ بدل بوتگ اَنت۔ بلے وتی زمین ءِ سرا گوں کائنات ءِ ہر ہستی ءَ مئے روحانی سیادی ھما بوتگ ءُ بوتگ۔۔۔ پہ ما آزمانی ہر چیزانی سیادی گوں زمین ءِ مھر ءَ بوتگ۔ ھمے مھر ءِ ردا ما ہر چیز ءُ ہر ھستی ءِ عکس ھمے درچ ءَ وتی ماژگانی تھا جوڑ کُرتگ۔ مارا گوں شہر ءِ شاھبانکے ءَ عشق بوتگ یا وتی زمین ءِ ہر شے ءَ ۔۔۔۔۔۔ اے سرجمیں محور گوں یکیں پگر ءُ ھیال ءَ بندوک بوتگ کہ √
ما انداماں من ءَ تو گَیر کائے
ماں جوھان ءَ اگاں رَکشیت ماھے”
چُشیں ھیال ءُ جیڑگاں گوں من بالی گراب ءِ راستی نیمگ ءِ دَر ءَ چم شانتگ اِت اَنت۔ تھاری ءِ سیاھیں چادر دران اَت۔ راستی کش ءَ تھاری ءِ سیاھیں دلبند ءَ ایرانی مزن بنجاھی شَھر تھران ءِ مر مرانکیں لائٹ زاھر بو آن اِت اَنت۔ بالی گراب ءَ سفر آسرینتگ ات۔۔۔بالی گراب ءِ نیمگ ءَ چہ ھمے اناؤنسمنٹ شنگ بوئگ ءَ اَت ءُ پاسنجراں ڈاہ دیگ ءَ اَت کہ لھتے ادار ءَ چہ رَند مئے بالی گراب ایرانی مزن بنجاھی شھر تھران ءَ سَر بیت۔ ۔ ۔ ما تھران ءَ سَر بوتگ اِت اِنت ءُ کساس 3 ساھت ءِ سفر ءَ ٹمپریچر باز بدل بوتگ اَت ءُ اے وھد ءَ سردی ءِ کساس 2 یا 3 سینٹی گریڈ ءَ گیش نہ اَت ءُ ما تھران ءَ اِت اِنت۔۔۔۔
سرگوست ءِ سیمی بَھر جاری اِنت۔۔۔۔۔۔۔۔۔۔